CELEX: 62009CA0492
Language: el
Date: 2009-11-30 00:00:00
Title: Υπόθεση C-492/09: Αίτηση για την έκδοση προδικαστικής αποφάσεως την οποία υπέβαλε η Commissione Τributaria Provinciale di Taranto (Ιταλία) στις 30 Νοεμβρίου 2009 — Soc Agricola Esposito srl κατά Agenzia Entrate — Ufficio Taranto 2

30.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/43
            
         Αίτηση για την έκδοση προδικαστικής αποφάσεως την οποία υπέβαλε η Commissione Τributaria Provinciale di Taranto (Ιταλία) στις 30 Νοεμβρίου 2009 — Soc Agricola Esposito srl κατά Agenzia Entrate — Ufficio Taranto 2
   (Υπόθεση C-492/09)
   2010/C 24/75
   Γλώσσα διαδικασίας: η ιταλική
   
      Αιτούν δικαστήριο
   
   Commissione tributaria provinciale di Taranto
   
      Διάδικοι στην υπόθεση της κύριας δίκης
   
   
      Προσφεύγουσα: Soc Agricola Esposito srl
   
      Καθής: Agenzia Entrate — Ufficio Taranto 2
   
      Προδικαστικά ερωτήματα
   
   
               1)
            
            
               Συνάδουν τα άρθρα 21 του πίνακα τελών που προσαρτάται στο π.δ. 641/1972 και 160 του ν.δ. 259/2003, με τα οποία επιβάλλεται υποχρέωση λήψεως άδειας στον καταναλωτή που συνάπτει σύμβαση παροχής συνδρομητικών υπηρεσιών, με τις αρχές που προβλέπει η οδηγία 2002/20/ΕΚ (1) η οποία, αντιθέτως, αναφέρεται σε ατομικές άδειες χορηγούμενες στις επιχειρήσεις που παρέχουν την υπηρεσία ή που παρέχουν τα δίκτυα;
            
         
               2)
            
            
               Τελούν τα άρθρα 1 και 9 του π.δ. 641/1972, καθώς και το άρθρο 21 του πίνακα τελών που προσαρτάται σε αυτό σε αντίθεση με τον κανόνα επιβολής περισσότερων επιβαρύνσεων σε σχέση με ενιαίο πλαίσιο εκδόσεως αδειών, ο οποίος προκύπτει από την ερμηνεία των άρθρων 12 και 13 της οδηγίας 2002/20/ΕΚ;
            
         
               3)
            
            
               Συνάδει η επιβολή του ιταλικού τέλους υπέρ του Δημοσίου στα πρόσωπα που συνάπτουν σύμβαση παροχής συνδρομητικών υπηρεσιών και όχι στα πρόσωπα που χρησιμοποιούν κάρτες προπληρωμένου χρόνου ομιλίας με τις αρχές τις οποίες προβλέπει η οδηγία 2002/21/ΕΚ (2), και ιδίως «με την αρχή της απαγορεύσεως των δυσμενών διακρίσεων όσον αφορά την κατανομή και την εκχώρηση των ραδιοσυχνοτήτων από τις εθνικές κανονιστικές αρχές», την οποία προβλέπει το άρθρο 9, παράγραφος 1, της οδηγίας;
            
         
               4)
            
            
               Συνάδει το τέλος υπέρ του Δημοσίου με τις αρχές της οδηγίας 2002/77/ΕΚ (3) και της οδηγίας 2002/21/ΕΚ, οι οποίες προβλέπουν ότι «[κ]άθε εθνικό καθεστώς […] που χρησιμοποιείται για τον επιμερισμό του καθαρού κόστους της παροχής των υπηρεσιών καθολικής υπηρεσίας πρέπει να βασίζεται σε αντικειμενικά, διαφανή και αμερόληπτα κριτήρια και πρέπει να συνάδει με τις αρχές της αναλογικότητας και της ελάχιστης δυνατής στρέβλωσης της αγοράς»;
            
         
               5)
            
            
               Αποθαρρύνει το ιταλικό τέλος υπέρ του Δημοσίου, το οποίο προσαυξάνει το κόστος για τους χρήστες υπηρεσιών κινητής τηλεφωνίας που συνάπτουν συμβάσεις παροχής συνδρομητικών υπηρεσιών, την είσοδο στην ιταλική αγορά, εμποδίζοντας τη δημιουργία ανταγωνιστικής αγοράς κατά παράβαση των αρχών που προβλέπει η οδηγία 2002/21/ΕΚ και επί ζημία των εθνικών καταναλωτών;
            
         
               6)
            
            
               Παραβιάζει το ιταλικό τέλος υπέρ του Δημοσίου την αρχή την οποία προβλέπει το άρθρο 25 της Συνθήκης, σύμφωνα με το οποίο «[ο]ι εισαγωγικοί και εξαγωγικοί δασμοί ή φορολογικές επιβαρύνσεις ισοδυνάμου αποτελέσματος απαγορεύονται μεταξύ των κρατών μελών. Η απαγόρευση αυτή ισχύει και για τους δασμούς ταμιευτικού χαρακτήρα»;
            
         
      (1)  EE L 108, σ. 21.
   
      (2)  EE L 108, σ. 33.
   
      (3)  EE L 249, σ. 21.